DA Den Europæiske Unions Tidende CE 88/699

(2004/C 88 E/0719)

SKRIFTLIG FORESPØRGSEL E-0527/04

af Matti Wuori (Verts/ALE) til Kommissionen

(24. februar 2004)

Om: Udvidelse af Arinaga havn (Gran Canaria, Spanien)

Havnemyndigheden i Las Palmas, Gran Canaria, har sat udkastet til projekt om udvidelse af Arinaga havn til offentlig høring (De Kanariske Øers officielle tidende, fredag den 14. november 2003). Projektet berører kommunerne Agüimes og Santa Lucía. Adskillige forhold er ikke belyst i undersøgelsen af projektets indvirkning på miljøet (VVM-undersøgelse), hvilket ikke er forsvarligt i forbindelse med undersøgelser af denne type. Blandt de ikke belyste forhold kan nævnes: de mulige negative indvirkninger på turiststrandene på øens sydlige del efter afklassificeringen af en del af La Isleta som beskyttet naturområde og udvidelsen af havnen i Las Palmas (opførelsen af et nyt forretnings- og havneområde begrundes ikke, og desuden er der ikke behov for en havn af en sådan størrelse til lodsning af gas); de sebadal-områder (områder med forekomster af en særlig type tang), der vil blive berørt af projektet, har en større udstrækning end de områder, der er på den tidligere omtalte liste over lokaliteter af fællesskabsbetydning (LAF); den manglende opfyldelse af de betingelser, der blev opstillet i VVM-undersøgelsen for projektets første fase; de alvorlige skader, der under opførelsen af første fase er udrettet på de sebadal-områder, der er på den nævnte LAF-liste – her er der foretaget rensning af havbunden og andre indgreb, uden at der er foretaget en VVM-undersøgelse endsige indhentet den nødvendige tilladelse fra myndighederne til at øve indvirkning på registrerede arter; eksistensen af alternative havne eller områder med mindre indvirkning på miljøet og deraf færre miljømæssige omkostninger til følge. Dette projekt forårsager en ødelæggelse af en betydelig del af det vigtige fugleområde IBA 351, som er et område, der har stor betydning for bevarelsen af mange fuglearter, og hvis helhed som et sammenhængende område for nogle år siden er blevet brudt på grund af opførelsen af et termisk kraftværk. Efter opførelsen af projektets første fase vil de negative indvirkninger på de sebadal-områder, der hører under LAF ES7010053, blive forværret. Projektet vil være til stor skade for den surfing og windsurfing, der finder sted i området, som årligt besøges af omkring 10 000 windsurfere, idet det vil gøre en ende på denne aktivitet ved Punta de La Gaviota og begrænse mulighederne for windsurfing ved Pozo Izquierdo, der er et anerkendt windsurfingområde, hvilket de forskellige verdensmesterskaber, der de sidste 13 år i træk er blevet afholdt på dette sted, vidner om.

Kan Kommissionen vurdere, om der i VVM-undersøgelsen er taget højde for alle de konsekvenser, der følger af udvidelsen af havnen såvel som etableringen af et system til kompensation for skadevirkningerne på en del af en lokation af fællesskabsbetydning og en del af et vigtigt fugleområde samt tabet af et økosystem af saltgruber og et vigtigt fritids- og sportsområde?

Samlet svar

afgivet på Kommissionens vegne af Margot Wallström

på skriftlige forespørgsler E-0526/04 og E-0527/04

(21. april 2004)

Kommissionen har ikke kendskab til de påståede forhold, som det ærede medlem henviser til.

I henhold til artikel 6 i Rådets direktiv 92/43/EØF af 21. maj 1992 om bevaring af naturtyper samt vilde dyr og planter (1) skal alle planer eller projekter, der ikke er direkte forbundet med eller nødvendige for lokalitetens forvaltning, men som i sig selv eller i forbindelse med andre planer og projekter kan påvirke en sådan lokalitet væsentligt, vurderes med hensyn til deres virkninger på lokaliteten under hensyn til bevaringsmålsætningerne for denne. På baggrund af konklusionerne af vurderingen af virkningerne på lokaliteten, og med forbehold af stk. 4, giver de kompetente nationale myndigheder først deres tilslutning til en plan eller et projekt, når de har sikret sig, at den/det ikke skader lokalitetens integritet, og når de – hvis det anses for nødvendigt – har hørt offentligheden.

Ligeledes kræves en vurdering af havneinstallationers indvirkning på miljøet i henhold til Rådets direktiv 85/337/EØF af 27. juni 1985 (2), som ændret ved Rådets direktiv 97/11/EF af 3. marts 1997 om vurdering af visse offentlige og private projekters indvirkning på miljøet (3).

På grundlag af de foreliggende oplysninger er Kommissionen ikke i stand til at fastslå, om der er sket en overtrædelse af Fællesskabets gældende miljølovgivning.

(1) EFT L 206 af 22.7.1992.

(2) EFT L 175 af 5.7.1985.

(3) EFT L 73 af 14.3.1997.